LLANGYNHAFAL COMMUNITY COUNCIL/CYNGOR CYMUNED LLANGYNHAFAL
ADRODDIAD Y CYNGOR CYMUNED 2025/2026.      www.llangynhafal.org.uk
Helo a chroeso i holl drigolion Gellifor, Hendrerwydd, Llangynhafal a Llanychan sydd, gyda’i gilydd, yn creu cymuned/plwyf Llangynhafal.
Yn unol â deddfwriaeth a gyflwynodd Llywodraeth Cymru, rhaid i’r Cyngor Cymuned baratoi a chyhoeddi adroddiad blynyddol ar flaenoriaethau a gwaith y Cyngor yn ystod y flwyddyn diwethaf, ac ar yr hyn y mae wedi’i gyflawni. Hwn yw ein trydydd adroddiad  a gobeithio y bydd o ddiddordeb i chi.
MATERION CYFFREDINOL – bydd y Cyngor yn cwrdd yn ffurfiol ar y nos Fercher olaf o bob mis (ac eithrio mis Awst a mis Rhagfyr) yng Nghanolfan Gymuned Gellifor. Mae strwythur penodol ac agenda lawn i’r cyfarfodydd hyn. Gall unrhyw un fod yn bresennol i arsylwi ac mae cyfle i’r cyhoedd ofyn cwestiynau.   
Dyma’ch Cynghorwyr Cymuned:                                                                                                                   Y Cynghorwyr Iona Pierce, Bryan Jones, Huw Jones, Kevin Shenton, Ian Jones, David Taylor, Paul Evans ac Andy Mitchelmore (Cadeirydd).  
Bydd y Cyngor yn trafod amrywiaeth o bynciau ac mae deddfwriaeth yn rheoli’r ffordd y caiff y rhan fwyaf ohonynt eu trin ond materion y bydd y bobl leol yn eu codi sy’n cael blaenoriaeth.
Fel y soniwyd mewn adroddiadau blaenorol, mae pobl leol yn awyddus i’r Cyngor roi sylw i’r materion a ganlyn:                                                                                                                           *Gwella dodrefn stryd *Datblygu cae chwarae yn y gymuned *Gwella’r ganolfan gymuned *Datblygu digwyddiadau cymunedol *Sefydlu gardd yn y gymuned *Coed Nadolig yn Gellifor a Hendrerwydd *Problemau’n ymwneud â baw ci a chadw’r pentrefi’n daclus *Arwyddion gwell ar gyfer llwybrau troed a’i gwneud yn haws i’w defnyddio * Gwella cyflwr y ffyrdd *Tai fforddiadwy.
Mae’r paragraffau a ganlyn yn cynnwys gwybodaeth am y prif faterion a drafodwyd dros y 12 diwethaf:
1. ARIAN I WELLA MANNAU AGORED A SAFLEOEDD CHWARAE – PRYNU CYFARPAR CHWARAE AWYR AGORED - mae hwn yn brosiect sy’n parhau ac, unwaith eto, mae Cyngor Sir Ddinbych yn gwahodd cyrff yn y gymuned i wneud cais am hyd at £12,529.00 o arian arbennig sydd ar gael gan yr Adran Gynllunio i wella mannau agored a chyfleusterau chwarae yn ardal Llangynhafal. 
Yn dilyn ymgynghoriad lleol, daeth i’r amlwg mai’r prosiect mwyaf poblogaidd fyddai gosod cyfarpar chwarae awyr agored newydd ar gae chwarae’r ysgol, i’r ysgol a’r gymuned leol ei ddefnyddio.
Mae’r Cyngor Cymuned wedi cael dyfynbrisiau ar gyfer y gwaith ac mae cais ffurfiol am arian yn awr yn cael ei baratoi i’w gyflwyno i Gyngor Sir Ddinbych cyn y dyddiad cau, sef mis Ebrill. Gobeithio y bydd y Cyngor Sir yn penderfynu ynglŷn â’r cais yn ystod y misoedd nesaf.  
2. PROSIECT GARDD Y GYMUNED - mae’r ardd yn parhau i ffynnu diolch i waith caled Iola Quinn a nifer o wirfoddolwyr.
Eleni, mae’r Cyngor Cymuned wedi bod yn ceisio sicrhau gwasanaeth casglu gwastraff ac mae trefniadau ar y gweill yn awr i Gyngor Sir Ddinbych ddarparu Biniau Gwyrdd.  
3. CEISIADAU CYNLLUNIO A THAI FFORDDIADWY – mae’r cynllun i ddatblygu tir cyfagos i Gellifor Farm yn parhau i gael sylw. Cafodd y cynlluniau eu diwygio i godi 14 o anheddau, gan gynnwys tai fforddiadwy a llefydd parcio cymunedol. Mae’r gwaith wedi dechrau ac mae’r gwrych wedi’i mynd a ffens newydd wedi’i chodi.  
Bydd angen lledu’r ffordd er mwyn creu palmant ac mae’r Cyngor Cymuned wedi gofyn i’r Adran Gynllunio sicrhau bod gwrychoedd newydd yn cael eu plannu ar hyd yr holl derfynau newydd ar y tu blaen a’r tu ôl.
Mae’r Cyngor Cymuned yn falch y bydd lle parcio cymunedol yn cael ei greu a cheisiodd bwyso ar yr Awdurdod Cynllunio i gynnwys rhagor o dai fforddiadwy yn y datblygiad, ond ofer fu’r ymdrechion hyn.  
Mae prinder tai fforddiadwy’n parhau i beri pryder ac rydym yn disgwyl i Sir Ddinbych gyhoeddi Cynllun Datblygu Lleol newydd. 

4.DIFFIBRILWYR – Mae pedwar diffibriliwr yn y gymuned - ar safle Ysgol Gellifor, yn  hen flwch ffôn Hendrerwydd,  y fynedfa i Eglwys Llangynhafal a thafarn y Golden Lion.
Yn ystod y flwyddyn diwethaf, roedd angen archebu a gosod diffibriliwr newydd y tu allan i’r Golden Lion.
Unwaith eto, mae’r Cyngor Cymuned yn ddiolchgar i Tony Killow am ofalu am y diffibriliwr a’i gynnal a’i gadw. 
5. CYLLIDEB 2025/2026 – nid oedd praesept Cyngor Cymuned wedi newid, sef £5250.00 neu daliad band treth cyngor cymuned o £14.50. Mae’r Dreth Cyngor Cymuned hon yn parhau i fod ymhlith yr isaf yn Sir Ddinbych. Bydd archwilwyr mewnol ac allanol yn archwilio cyfrifon y Cyngor bob blwyddyn ac ni chafwyd sylwadau negyddol nac argymhellion ganddynt. 
6. MEINCIAU YN Y GYMUNED - fel y nodwyd mewn adroddiadau blaenorol, mae’r Cyngor Cymuned yn ymgymryd â rhaglen o waith cynnal a chadw/gosod meinciau newydd yn y gymuned. Cafodd nifer o feinciau eu cynnal a’u cadw eleni ac, yn y Comins a’r drofa am Rhewl, gosodwyd wyneb caled o dan y meinciau yn lle’r glaswellt a oedd yn dueddol o droi’n fwdlyd mewn tywydd gwlyb.
7. MATERION PRIFFYRDD – fel y nodwyd yn flaenorol, mae’r Cyngor Cymuned yn cyfathrebu’n rheolaidd ag Adran Briffyrdd  Sir Ddinbych ynghylch amrywiaeth o faterion gan gynnwys cwynion am gyflwr y ffyrdd ac yn enwedig tyllau yn y ffordd. 
Eleni, roedd y Cyngor Cymuned yn ddiolchgar i Adran Briffyrdd am ymgymryd â’r gwaith o roi wyneb newydd ar y ffordd rhwng Cyffion, Llangynhafal a Hendrerwydd a rhwng Hendrerwydd a Gellifor.
Fodd bynnag, mae’r Cyngor Cymuned yn parhau i bwyso ar yr Adran i roi sylw i ffyrdd eraill yn y gymuned, sef: 
* Hwylfa Fain o Lanychan i’r ffordd top, Llangynhafal                                                                 * Rhwng Gables a Hendrerwydd 
* Rhwng cornel Bryn Onnen uwchben Gellifor Farm.                                                                                               * Y ffordd fynydd y tu hwnt i Eglwys Llangynhafal tuag at Cilcain.
* Y ffordd rhwng tafarn y Golden Lion a Ffordd Las

Hefyd mae angen:
* Clirio draeniau a gylïau ar ymyl y ffyrdd
* Clidio mwsogl oddi ar y palmentydd.                                                                                                                    * Torri glaswella a gwrychoedd 
Yn ystod y flwyddyn, cynhaliwyd adolygiad o’r terfyn cyflymder o 20mya ar y ffordd rhwng Plas yn Rhos a Gellifor ac, er diogelwch, penderfynwyd y dylai’r terfyn o 20mya barhau.
8.PARC GWLEDIG MOEL FAMAU / LLWYBRAU TROED A LLWYBRAU CEFFYL– fel y gŵyr nifer o bobl leol, mae cryn dipyn o ardal Llangynhafal yn rhan o’r hyn a oedd yn arfer cael ei alw’n “Ardal o Harddwch Naturiol Eithriadol” (AHNE),  ond sy’n awr yn cael ei alw’n “Dirwedd Genedlaethol”. 
Unwaith eto, mae’r Cyngor yn parhau i roi blaenoriaeth i sicrhau nad oes dim yn rhwystro’r cyhoedd rhag defnyddio llwybrau troed, lonydd, giatiau, camfeydd etc a’u bod yn gallu mwynhau’r ardal wledig hardd ar garreg ein drws. Yn ystod y flwyddyn, mae’r Cyngor Cymuned wedi bod yn cynnal trafodaethau ag Adran Hawliau Tramwy Sir Ddinbych ynghylch y llwybr rhwng cornel Gellifor Farm ac Eglwys Llangynhafal oherwydd trafferthion â’r camfeydd a’r ffaith ei bod yn anodd cerdded ar hyd rhannau ohoni. Bydd y Cyngor Cymuned yn parhau i bwyso ar yr Adran i wella’r llwybr hwn. 
Mae’r Cyngor hefyd wedi tynnu sylw at gyflwr gwael y llwybr rhwng Pen Stryt, Gellifor a Llanychan, yn enwedig y darn yn Llanychan sy’n gul a lle mae’r gwrych wedi gordyfu. Mae’r Adran Hawliau Tramwy wrthi’n ystyried y mater.
O ran Hwylfa Llwyn Isaf a Hwylfa Llwyn Uchaf, y rhain yw’r llwybrau mwyaf poblogaidd yn y gymuned gan eu bod yn arwain i Fryniau Clwyd. Yn ystod y flwyddyn, cwblhawyd y gwaith o wella’r llwybrau hyn ac mae’r Cyngor Cymuned yn parhau i gadw llygad ar gyflwr y rhain a’r llwybrau eraill yn y gymuned.  
9.TORRI GLASWELLT YN YSTOD TYMOR YR HAF – mae’r Cyngor Cymuned yn parhau i drefnu i David Weyman dorri’r safleoedd tir glas mwyaf yn y gymuned a’u cynnal a’u cadw. Mae’r gwaith hwn yn gwella golwg y gymuned yn arw yn ystod misoedd yr haf ac rydym yn ddiolchgar i David Weyman am ei waith.  
10. COED A GOLEUADAU NADOLIG – mae gosod coed a’r goleuadau Nadolig yn ddigwyddiad blynyddol erbyn hyn ac mae’r Cyngor Cymuned yn ddiolchgar i Paul Evans, Andy Mitchelmore, Kevin Shenton a Mike Quinn am gymryd cyfrifoldeb dros y trefniadau bob blwyddyn. 
Mae Adran Goleuadau Stryd Sir Ddinbych wedi gosod cysylltiad trydan parhaol ar gyfer y goleuadau Nadolig yn Gellifor ac rydym yn ceisio sicrhau cyflenwad tebyg ar gyfer y goleuadau yn Hendrerwydd. 
11. BAW CI – mae’r sefyllfa yn dal i beri pryder i bobl leol ac mae bagiau baw ci i’w cael mewn llefydd penodol yn yr ardal. Mae’r Cyngor Cymuned yn ddiolchgar i Kevin Shenton am ofalu am y cyflenwadau. 
12. Y GANOLFAN GYMUNED – fel y nodwyd yn flaenorol, y Cyngor Cymuned yw perchennog y Ganolfan a sefydlwyd Pwyllgor y Ganolfan Gymuned i’w rheoli. Mae’r Ganolfan ar gael i’w llogi ac mae calendr ar gael yn y Ganolfan at y diben hwn.  
Mae’r Cyngor Cymuned wrthi’n trafod ag Adran Gyfreithiol Sir Ddinbych ynghylch adnewyddu’r brydles sy’n caniatáu i’r gymuned ddefnyddio safle’r ysgol.  
13. CAE CHWARAE’R GYMUNED - mae cae chwarae’r ysgol ar gael i blant ei ddefnyddio ac rydym yn parhau i fod yn ddiolchgar i Lywodraethwyr yr Ysgol am eu cydweithrediad yn y cyswllt hwn.  Bydd cyfarpar chwarae awyr agored yn cael ei osod ar y cae chwarae’n fuan iawn gobeithio. 
14. HENDRERWYDD UCHAF - mae’r Cyngor Cymuned yn falch o ddweud bod y gwaith o osod plac arbennig yn Hendrerwydd i nodi lleoliad Hendrerwydd Uchaf wedi’i gwblhau. Codwyd y ffermdy yn yr unfed ganrif ar bymtheg, a chafodd ei symud i Amgueddfa Werin Sain Ffagan, Caerdydd yn 1957. Mae’r plac wedi’i osod ar dir glas gyferbyn â Hendrwrydd Farm. 
15. HYSBYSFYRDDAU NEWYDD – mae’r Cyngor wrthi’n gweithio ar raglen i osod hysbysfyrddau newydd yn y gymuned, gan fod yr hen hysbysfyrddau mewn cyflwr gwael. Hwnnw y tu allan i’r ysgol sy’n cael blaenoriaeth a gobeithio y bydd hysbysfwrdd newydd y Cyngor Cymuned yn cael ei osod yno cyn bo hir.  
16.  CLWB PÊL-DROED LLANGYNHAFAL– roedd y Cyngor yn falch o glywed bod trefniadau ar y gweill i’r clwb chwarae ei gemau cartref yng Nghynghrair yr Haf eleni yn Hendrerwydd yn hytrach nag yn Rhewl. Roedd yn aelodau’n croesawu’r ffaith bod y Clwb am chwarae ei gemau cartref yn y gymuned eto a chytunodd y Cyngor i roi cymorth ariannol i’w helpu i drefnu’r cyfleusterau newydd yn Hendrerwydd.
17. TAFARN Y GOLDEN LION, LLANGYNHAFAL - bydd y bobl leol yn gwybod, mae’n debyg, fod tafarn y Golden Lion wedi cau. Mae’r sefyllfa’n drist iawn gan fod cyfleuster cymunedol gwerthfawr wedi diflannu ar ôl bod agor i’r cyhoedd am dros ganrif.
Cynhaliwyd trafodaethau â swyddogion Adran Gynllunio Sir Ddinbych ynghylch dyfodol yr adeilad ac, yn benodol, iddo barhau i fod yn dafarn. Mae’r trafodaethau’n parhau ac mae’r Cyngor, mewn ymgynghoriad â phobl leol, yn awyddus i ddod o hyd i ffordd o sicrhau y gall yr adeilad agor eto fel tafarn yn lle cael ei droi’n dŷ preifat. 
18. MATERION YN CODI O’R CYFARFOD AGORED Y LLYNEDD – gan gynnwys:                                                                                                                                                        (i) Does dim lle i bobl leol gwrdd am baned a sgwrs etc yn ystod yr wythnos.                                                                                                        (ii) Does dim swyddfa’r post na banc symudol yn dod i’r pentref.                                                                 (iii) Does dim dosbarthiadau yn ystod y dydd.
Mae’r Cyngor Cymuned wedi ystyried y materion uchod yn ystod y flwyddyn ac yn dal i drafod y syniad o greu lle i gwrdd, ar wahân i safle’r ysgol. O ran y materion eraill, trefnodd y Cyngor i anfon arolwg at bobl leol i’w holi am eu hanghenion o ran dosbarthiadau yn ystod y dydd a banc symudol. Roedd y canlyniadau’n siomedig, fodd bynnag, a phrin iawn oedd y diddordeb yn y naill bwnc na’r llall.
[bookmark: cysill]O ran cyfleusterau bancio, rhaid cofio bod swyddfa’r post yn Llandyrnog yn cynnig gwasanaethau llawn ac, i’r rhai nad ydynt yn gyrru, mae’r gwasanaeth bws cyhoeddus yn stopio’n union y tu allan i swyddfa’r post.
MATERION ERAILL - Yn ogystal â’r eitemau uchod, mae’r Cyngor wedi trafod materion eraill yn ystod y 12 mis diwethaf, gan gynnwys ceisiadau cynllunio, wrth iddynt godi, materion ariannol, gan gynnwys ceisiadau am gymorth ariannol, y cynllun arfaethedig i sefydlu Parc Cenedlaethol newydd. 

